Kurskas apgabala okupācija (2024—2025)

Ukrainas bruņotie spēki naktī no 2024. gada 5. uz 6. augustu sāka iebrukumu Krievijai piederošajā Kurskas apgabalā un okupēja daļu apgabala, kā atbildes reakciju Krievijas 2022. gadā sāktajam uzbrukumam Ukrainai. Ukrainas karaspēks ieņēma vairākas apdzīvotas vietas, tostarp Sudžas pilsētu, kuru Krievijas karaspēks atguva 2025. gada 12. martā.

## Vēsture
Ukrainas bruņoto spēku virspavēlnieks Oleksandrs Sirskis 15. augustā paziņoja par militārās administrācijas izveidi Kurskas apgabala okupētajās daļās, kuru vadīs ģenerālmajors Eduards Moskaļovs, kurš ieņems militārā komandanta amatu. Sirskis sacīja, ka 82 apdzīvotās vietas apgabalā atrodas Ukrainas karaspēka kontrolē. Ukraina paziņoja, ka tā "nav ieinteresēta" ilgstoši okupēt Krievijas zemi. Ukrainas prezidents Volodimirs Zelenskis 19. augustā paziņoja, ka Ukrainas spēki kontrolē 92 apdzīvotās vietas Kurskas apgabalā un 1250 km² Krievijas teritorijas. Zelenskis 3. septembrī intervijā sacīja, ka Ukraina plāno "nenoteiktu laiku" paturēt Kurskas apgabalā okupētās teritorijas, mēģinot piespiest Putinu uzsākt miera sarunas. Līdz 2024. gada novembrim Ukraina zaudēja kontroli pār vairāk nekā 40% teritorijas, ko tā sākotnēji okupēja reģionā.

Sudža bija lielākā apdzīvotā vieta Kurskas apgabalā, kas nonāca Ukrainas kontrolē. Līdz 2025. gada 12. martam to bija atguvuši Krievijas bruņotie spēki pēkšņas ofensīvas laikā, kad viņi atguva lielu daļu Ukrainas okupētā Kurskas apgabala daļas.

## Notikumi
Ukraina paziņoja, ka militārās administrācijas mērķis ir sniegt humāno palīdzību civiliedzīvotājiem, uzturēt sabiedriskos pakalpojumus un nodrošināt kārtību Ukrainas bruņoto spēku kontrolētajās teritorijās. Ukrainas varas iestādes plānoja ļaut starptautiskajām humānās palīdzības organizācijām piekļūt Ukrainas kontrolētajām Kurskas apgabala teritorijām.

Ukrainas valsts pasta uzņēmums, *[[Ukrpošta]]*, apsvēra iespēju atvērt filiāli Sudžā, ja tiktu garantēta tā darbinieku drošība.

Pirmo žurnālistu reportāžu no ieņemtās Sudžas, 14. augustā veica Ukrainas TV kanāla 1+1 raidījums *TSN*. Žurnālisti no Itālijas sabiedriskā medija RAI un Ukrainas neatkarīgā medija *[[hromadske]]* 16. augustā apmeklēja Sudžas rajonu un intervēja vietējos iedzīvotājus. Nākamajā dienā, Ukrainas militārpersonu uzraudzībā, CNN žurnālisti devās uz Sudžu. CNN ziņoja, ka Ukraina izdalīja pārtiku Krievijas pilsoņiem, kas palikuši pilsētā. Daži Krievijas civiliedzīvotāji Ukrainas okupētajā teritorijā sūdzējās, ka Krievijas valdība viņus pametusi.

2024. gada 23. augustā militārā komandantūra Sudžas rajonā ieviesa komandantstundu no pulksten 17:00 līdz 10:00.

## Heraldika
Par pamatu Krievijas teritorijā esošās militārās komandantūras uniformas piedurkņu uzšuvēm tika izvēlēts Slobodas Ukrainas Sumu kazaku pulka 2. Sudžas simtnieka (sotņas) ģerbonis, kuram pievienoja Ukrainas Bruņoto spēku trejžuburu. 17.—18. gadsimtā daļa mūsdienu Krievijas Federācijas Kurskas apgabala zemju bija Sumu kazaku pulka sastāvā. Sudžas pilsētā bija divi pulka simtnieki – 1. un 2. simtnieks. 1734. gada 2. Sudžas simtnieka karoga aprakstā minēts: "... abās karoga pusēs ir krusts ar mēnesi vienā pusē un zvaigzni otrā pusē." Uzšuves izstrādes autors ir Ukrainas Aizsardzības ministrijas Militāro simbolu izstrādes un heraldikas galvenais speciālists, kā arī Ukrainas goda mākslinieks, Oleksijs Rudenko.

Pie sabiedriskajām ēkām ir izkārts Ukrainas karogs.

Militārās komandantūras sauklis ir "Brīvība, slava, gods!" (ukraiņu un krievu: *Воля, слава, честь!*).

## Vadība

## Skatīt arī
* Ukrainas iebrukums Kurskas apgabalā (2024)
* Uz laiku okupētās Ukrainas teritorijas
* Krievijas iebrukums Ukrainā

## Atsauces